Document ID: 32012D0187
Publication Date: 2012-04-04

Title and Content:
KOMISIJAS ĪSTENOŠANAS LĒMUMS
(2012. gada 4. aprīlis),
ar ko attiecībā uz novaluronu groza Lēmumu 2001/861/EK
(izziņots ar dokumenta numuru C(2012) 2164)
(Dokuments attiecas uz EEZ)
(2012/187/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 3. punktu,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (2), un jo īpaši tās 80. panta 1. punkta a) apakšpunktu,
tā kā:
(1)
Saskaņā ar Regulas (EK) Nr. 1107/2009 80. panta 1. punkta a) apakšpunktu Direktīvu 91/414/EEK turpina piemērot darbīgajām vielām, par kurām pirms 2011. gada 14. jūnija ticis pieņemts lēmums saskaņā ar Direktīvas 91/414/EEK 6. panta 3. punktu.
(2)
Apvienotā Karaliste 2001. gada 29. martā saskaņā ar Direktīvas 91/414/EEK 6. panta 2. punktu no Makhteshim Agan Ltd saņēma pieteikumu par darbīgās vielas novalurona iekļaušanu Direktīvas 91/414/EEK I pielikumā.
(3)
Ar Komisijas Lēmumu 2001/861/EK (3) tika apstiprināts, ka iepriekšējā pārbaudē dokumentācija atzīta par “pilnīgu”, t. i., to principā var uzskatīt par atbilstošu Direktīvas 91/414/EEK II un III pielikumā noteiktajām datu un informācijas prasībām.
(4)
Tādējādi dalībvalstīm bija dota iespēja saskaņā ar Direktīvas 91/414/EEK 8. panta 1. punktu sākotnēji uz trim gadiem piešķirt pagaidu atļaujas augu aizsardzības līdzekļiem, kas satur novaluronu. Minētais trīs gadu periods var sākties jebkurā laikā uzreiz pēc tam, kad ir novērtēts pieteikums.
(5)
Saskaņā ar 11. panta 6. punkta trešās daļas otro teikumu Komisijas 2011. gada 25. februāra Regulā (ES) Nr. 188/2011, ar ko nosaka sīki izstrādātus īstenošanas noteikumus Padomes Direktīvai 91/414/EEK attiecībā uz to darbīgo vielu novērtēšanu, kuras nav bijušas tirgū divus gadus pēc minētās direktīvas paziņošanas (4), Eiropas Pārtikas nekaitīguma iestāde (turpmāk “iestāde”) 2011. gada 16. jūnijā lūdza ziņotāju dalībvalsti pieteikuma iesniedzējam pieprasīt papildu informāciju.
(6)
Pieteikuma iesniedzējs 2012. gada 29. februāra vēstulē informēja Apvienoto Karalisti, iestādi un Komisiju par nodomu turpmāk neatbalstīt novērtēšanu un neiesniegt papildu datus. Ar minēto vēstuli pieteikuma iesniedzējs arī atsauca savu pieteikumu. Tā kā iestādes pieprasītā papildu informācija netika iesniegta, attiecīgo dokumentāciju vairs nevar uzskatīt par pilnīgu.
(7)
Tāpēc Lēmums 2001/861/EK būtu attiecīgi jāgroza.
(8)
Attiecīgi piešķirtās pagaidu atļaujas būtu jāatsauc un nevajadzētu piešķirt jaunas atļaujas.
(9)
Ja saskaņā ar Direktīvas 91/414/EEK 4. panta 6. punktu dalībvalstis augu aizsardzības līdzekļiem, kuros ir novalurons, nosaka jebkādu pagarinājuma periodu, šim periodam būtu jābeidzas ne vēlāk kā vienu gadu pēc attiecīgās atļaujas atsaukšanas.
(10)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2001/861/EK pielikumu aizstāj ar šā lēmuma pielikuma tekstu.
2. pants
Dalībvalstis nodrošina, ka:
a)
atļaujas augu aizsardzības līdzekļiem, kuros ir novalurons, tiek atsauktas ar 2012. gada 3. oktobri;
b)
no šā lēmuma publicēšanas dienas netiek piešķirtas vai pagarinātas atļaujas augu aizsardzības līdzekļiem, kuros ir novalurons.
3. pants
Jebkurš pagarinājuma periods, ko dalībvalstis piešķir saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 12 mēnešus pēc attiecīgās atļaujas atsaukšanas.
4. pants
Šis lēmums ir adresēts dalībvalstīm.
Briselē, 2012. gada 4. aprīlī

Classification:
Level 1 Categories: 100147
100156
Level 2 Categories: 100191
100249
100245
100196
Level 3 Categories: 13
2442
2449
2014
All Categories: 191
3618
5227
5451